บริเวณชั้นล่างของโรงแรมอมารี เรสซิเดนท์ มีร้านน่ารักๆ ร้านหนึ่งชื่อ "Buttercup” ตั้งอยู่ ร้านนี้เป็นร้านนั่งสบายที่ตกแต่งด้วยของกระจุกกระจิกไว้ตามมุมต่างๆ เช่น เขียง ทัพพี จานชาม และหนังสือ ในสไตล์วินเทจ ทำให้รู้สึกเหมือนกำลังมานั่งเล่นกินอาหารและขนมอยู่ที่บ้านของใครสักคนมากกว่าจะให้รู้สึกว่ามาร้านอาหาร เพราะของตกแต่งต่างๆ เหล่านี้ บางชิ้นก็เป็นของเจ้าของร้านเองด้วย เลยทำให้บรรยากาศโดยรวมของร้านดูอบอุ่น และเป็นกันเองมากขึ้น แถมยังรู้สึกว่านั่งได้นานๆ โดยไม่ต้องรีบลุกไปไหน  


แถมในร้านยังจัดมุมน่านั่งเอาไว้หลายมุมด้วย เลือกกันได้ตามใจชอบเลย ถ้ามากันหลายคนก็เลือกนั่งที่เก้าอี้ยาว หรือโต๊ะเตี้ยสำหรับ 4 คน หรือถ้ามาคนเดียวแล้วอยากปลีกวิเวกสงบๆ ก็มีเก้าอี้กับโต๊ะตัวเล็กๆ ตั้งหลบมุมอยู่หลายจุด ให้ความเป็นส่วนตัวจากผู้คนในร้านได้พอสมควร    


ถ้าวันไหนอยากจะรับมื้อสายในแบบที่ไม่เร่งรีบล่ะก็ "Buttercup" ถือเป็นตัวเลือกที่น่าสนใจทีเดียว เพราะนอกจากบรรยากาศจะชิลล์ๆ แล้ว เมนูมื้อสายของ "Buttercup" ก็มีให้เลือกทั้งแบบคาวและแบบหวานด้วย แถมยังเป็นเมนูที่ให้สารอาหารครบถ้วนในราคาที่กำลังดี   


เมนูมื้่อสายแบบของคาว ก็มี “Croque Monsieur” ครอคเมอร์ซิเออร์ไส้แฮมชีสกับเบชชาเมล ซอส (Bechamel Sauce) เมนูนี้ถูกใจตรงที่ขนมปังอบมาจนกรอบและมีชีสกรอบๆ เคลือบอยู่บนผิวด้านบนของขนมปัง ส่วนแฮมชีสข้างในก็รสชาติเค็มๆ มันๆ เต็มรสชีสจริงๆ กินแกล้มกับเฟรนช์ฟรายกรอบๆ ที่เสิร์ฟมาคู่กัน อิ่มอร่อยกำลังดี 


คนที่ชอบเมนูไข่ ก็มี “Smoked Salmon Scrambled Egg”  (ราคา 220 บาท) ไข่กวนเนื้อนุ่มๆ เสิร์ฟคู่กับแซลมอนรมควัน ขนมปังปิ้งและผักสด หรือ “Omelette with Bacon and Sausages” (ราคา 180 บาท) ไข่เจียวเนื้อแน่นๆ เสิร์ฟคู่กับไส้กรอกและเบคอนทอดกรอบ พร้อมมะเขือเทศย่าง ทั้งสองเมนูไข่นี้ให้สารอาหารครบถ้วน แถมยังเป็นเมนูที่ไม่ทำให้อิ่มเกินไปอีกด้วย เหมาะกับการเป็นเมนูเริ่มต้นวันใหม่  


แต่ถ้ารักสุขภาพอย่างสุดๆ และอยากกินผักแต่เช้า สั่งสลัดอร่อยๆ อย่าง “Orange Duck Breast Salad” (ราคา 180 บาท)) ที่มีทั้งอกเป็ดสไลซ์ ผักสลัด ส้ม และวอลนัต ราดด้วย "Orange Vinaigrette” น้ำสลัดผสมน้ำส้มคั้นและเครื่องเทศ รสชาติเปรี้ยวอมหวานหอมกลิ่นเครื่องเทศอ่อนๆ ให้ความรู้สึกเฟรชๆ กันได้แต่เช้าเลย   


ส่วนคนที่ชอบอาหารมื้อสายแบบของหวานก็มี  “Pancake with Fresh Fruits” (ราคา 180 บาท) แพนเค้กเนื้อหนานุ่มโรยไอซิ่ง เสิร์ฟกับผลไม้สด เช่นกีวี สตรอเบอร์รี่ บลูเบอร์รี่ และส้ม แล้วราดด้วยไซรัปหอมหวาน หรือถ้าชอบแนวขนมปัง ก็ต้องสั่ง “Almond Crusted French Toasts” (ราคา 200 บาท) โทสต์ที่ชุ่มฉ่ำไปด้วยเนย แล้วโรยด้วยอัลมอนต์สไลซ์กรอบๆ และผลไม้สดๆ เช่น ราสพ์เบอร์รี่และบลูเบอร์รี่ ราดด้วยไซรัปเพิ่มความเข้มข้นหอมหวาน ทั้งสองเมนูเป็นมื้อสายที่ช่วยให้ความสดชื่นจากผลไม้สดและความหวานแบบกำลังดี   


เมื่อเลือกเมนูที่ถูกใจได้แล้ว ขอแค่มี "Hot Cappuccino" หอมกรุ่นอีกสักแก้ว แค่นี้ก็พอแล้วสำหรับมื้อสายของวันสบายๆ 